पेड़ पर चढ़ा तो मचा हड़कंप; आम की टोकरी में हो रही थी बंदरों की तस्करी
Pakistan Karachi Monkey Smuggling Case - पाकिस्तान के कराची में 2 लोगों को बंदरों के 14 बच्चों की तस्करी करते गिरफ्तार किया गया। इसके बाद शुक्रवार को जब उनकी कोर्ट में पेशी हुई तो सबूत के तौर पर पेश किया गया एक बंदर वहां से भाग गया।
पाकिस्तान के कराची में 2 लोगों को बंदरों के 14 बच्चों की तस्करी करते गिरफ्तार किया गया। इसके बाद शुक्रवार को जब उनकी कोर्ट में पेशी हुई तो सबूत के तौर पर पेश किया गया एक बंदर वहां से भाग गया। इससे कोर्ट परिसर में हड़कंप मच गया। बंदर इसके बाद पेड़ पर चढ़ गया और अदालत का स्टाफ काफी देर तक उसे वहां से उतारने की कोशिश करता रहा।
सिंध के वाइल्ड-लाइफ डिपार्टमेंट के चीफ जावेद माहर ने बताया कि बंदरों को बहुत बुरी हालत में उन टोकरियों में रखकर ले जाया जा रहा था, जिसमें आमतौर पर आम भेजे जाते हैं। इन क्रेट्स को डिब्बों में बंद कर रखा था। कोर्ट ने मामले में फैसला सुनाते हुए सभी तस्करों पर 1 लाख पाकिस्तानी रुपए का फाइन लगाया है। इसके अलावा सभी बंदरों को कराची के जू भेजने का आदेश दिया गया है।
बेहद खराब हालत में पाकिस्तान के जू
पाकिस्तान के वाइल्ड-लाइफ डिपार्टमेंट ने कोर्ट के इस फैसले पर आपत्ति जताई है। उन्होंने कहा कि देश में जू की हालत बहुत खराब है। वहां के अधिकारी एनिमल वेलफेयर को पूरी तरह से नजरंदाज करते हैं। डिपार्टमेंट ने कोर्ट से बंदरों को उनके नैचुरल हैबिटैट में भेजा जाना ज्यादा सही होगा, जहां से उन्हें पकड़ा गया था। बता दें कि बंदरों के इन बच्चों को खैबर पख्तून्ख्वा के पास के जंगलों से पकड़ा गया था।
पाकिस्तानी मीडिया जियो न्यूज ने बताया कि तस्करी की सूचना मिलने के बाद पुलिस अधिरकारियों को बंदरों का रेस्क्यू करने के लिए काफी मशक्कत करनी पड़ी। बंदरों के बच्चे बहुत छोटे थे और इसलिए वो आसानी से भाग जा रहे थे। डॉन के मुताबिक, 20 घंटों की मशक्कत के बाद सभी बंदरों को रेस्क्यू कर लिया गया था।
पाक में 2020 में बंद हुआ राजधानी का आखिरी चिड़ियाघर
पाकिस्तान में बंदरों की तस्करी पर बैन लगा हुआ है, लेकिन चिड़ियाघरों की हालत खराब होने की वजह से ये बंदर जंगलों में चले गए हैं। यहां से तस्कर इन्हें पकड़कर बेच देते हैं। साउथ चाइना मॉर्निंग पोस्ट के मुताबिक, 2020 में पाकिस्तान की राजधानी इस्लामाबाद में मौजूद इकलौते जू को खराब हालत की वजह से बंद कर दिया गया था।
चीन ने श्रीलंका से मांगे थे 1 लाख बंदर
चीन ने कुछ महीने पहले श्रीलंका से 1 लाख बंदरों की मांग की थी। श्रीलंका के एग्रीकल्चर मिनिस्टर महिंद्रा अमारावीरा ने 12 अप्रैल को बताया था कि चीन ने उनसे 1 हजार चिड़िया घरों के लिए बंदरों की मांग की।
इस पर पर्यावरण पर काम करने वाले जगथ गुनावर्दना ने न्यूज एजेंसी एफपी से कहा था- हम जानना चाहते हैं कि चीन को ये बंदर क्यों चाहिए, क्या वो इन पर कोई रिसर्च करना चाहते हैं, या इन्हें खाने के मकसद से खरीदा जा रहा है। बेशक श्रीलंका में बंदर संरक्षित जानवरों की सूची में नहीं हैं, लेकिन इंटरनेशनल रेड लिस्ट में इन्हें खत्म होने की कगार वाले जानवरों की सूची में शामिल किया गया है।